Corneliu Vadim Tudor ar fi călcat strâmb de mai multe ori. Soția nu l-a prins niciodată
- Moraru Iulia
- 21 martie 2024, 23:43
Corneliu Vadim Tudor a fost în tinerețe un bărbat râvnit de multe femei, o spune chiar soția fostului politician, Doina Vadim Tudor. Ea dezvăluie că deseori avea sentimentul că este înșelată, dar niciodată nu a reușit să-l prindă în flagrant.
Doina Vadim Tudor a vorbit deschis despre căsnicia cu soțul său, la opt ani de la moarte sa. Cei doi s-au căsătorit în 1987 și au rămas împreună până în 2015.
Corneliu Vadim Tudor, infidel în repetate rânduri
Doina Vadim Tudor a admis că au existat momente în care a avut bănuieli că soțul ei ar fi fost infidel.
Numai că, spune aceasta, el a negat de fiecare dată când ea îl înfrunta și îi expunea suspiciunile pe care le are.
De asemenea, soția lui Corneliu Vadim Tudor a recunoscut că înainte să se căsătorească cu celebrul politician, acesta era extrem de căutat de diferite femei, mai ales pentru că era un bărbat frumos.
"Cred că da. (n.r. a înșelat-o) Nu știu să spun. Cred. Orice femeie are un simț al ei și simte, dar totdeauna a negat, că sunt nebună, că visez, că sunt geloasă, că sunt geloasă ca o pisică pe gard, mi-a spus.
Mă deranjau câteodată prezențele feminine, dar nu mereu. Înainte de a ne căsători, cred că toate balerinele de prin cluburi au trecut pe la el. A recunoscut, era și frumos", a spus soția lui Corneliu Vadim Tudor în cadrul podcastului "Povești de film", cu Mara Bănică.
Fostul politician nu avea niciodată bani la el
De asemenea, soția lui Corneliu Vadim Tudor a dezvăluit că soțul ei umbla mereu cu buzunarele goale. De fiecare dată, banii erau fie la ea, fie la garda de corp. Și asta pentru că de fiecare dată când avea bani pe mână, îi dădea mai departe.
"El nu purta niciodată bani la el. Banii erau la mine sau la garda de corp sau nu avea deloc. El tot ce avea, dădea. Toate bijuteriile mele și ale fetelor erau vândute pentru a plăti salariile la oameni.
Toate bijuteriile mele, tot", a spus Doina Vadim Tudor.
Corneliu Vadim Tudor, spune ea, nu a vrut nici măcar să iasă la pensie și nu a vrut să accepte banii de la stat pentru că vedea asta ca pe un semn al bătrâneții.